Ane Halsboe-Larsen (S), 2012-11-29:
Når vi som politikere træffer beslutning om et stort byggeprojekt, som skal betales med vores fælles skattekroner, synes jeg, at vi skylder hver eneste dansker at sørge for, at deres penge ikke bliver brugt til løntrykkeri og social dumping.
Det gælder selvfølgelig også på et stort projekt som Femernforbindelsen, og derfor har regeringspartierne gjort rigtig, rigtig meget for at sikre, at det ikke kommer til at ske.
Vi har – som debatten her også har været inde på – de senere år set eksempler på andre byggeprojekter, hvor løn- og arbejdsforhold ikke var i orden.
Nogle politikere trækker på skuldrene af det og siger: Vi gjorde, hvad vi kunne.
Andre mener faktisk, at det er helt o.k., og at vi dermed får byggeriet til den lavest mulige pris.
Vores arbejdsmarked er presset, og det skyldes især virksomheder, der ikke vil betale det, det koster.
Regeringspartierne har i samarbejde med Enhedslisten taget en lang række initiativer for at komme problemet til livs, og vi får tilbagemeldinger på, at det rent faktisk kan mærkes ude på vejene, på byggepladserne og i mængden af bøder, der kommer ind, som er større end i mange år.
I modsætning til tidligere praksis sætter vi nu hårdt ind, fordi vi mener, at det rent faktisk skal have en konsekvens at snyde og underbyde.
Problemet med social dumping løses ikke sådan med et fingerknips.
Det har fået lov at vokse sig rigtig stort i en årrække, og det kommer til at tage tid at rydde op.
Det kan vi, der sidder med det i det daglige, tydeligt se.
Men som offentlig arbejdsgiver må vi gå foran, og derfor skal der i alle kontrakter kræves ordentlige løn- og arbejdsforhold.
Der har været mange politiske meldinger i forskellige retninger og stor uenighed om det her.
Men jeg er glad for, at vi i dag med vedtagelsen gør fælles front og understreger, at finanslovsaftalen var et vigtigt skridt, og at vi som politikere ikke bare blindt skal jagte den laveste pris, men også skal stille krav til ordnede forhold for de ansatte.
Det har i tidligere tilfælde vist sig, at den laveste pris kan blive en dyr fornøjelse for samfundet, og det skal være slut.
Vi har fået en ny regering, og det kan mærkes på det her område.
Et tidligere eksempel, som man kan sammenligne Femernforbindelsen med, er Metrocityringen, hvor vi lige siden byggeriets start har set den ene konflikt efter den anden, den ene arbejdsnedlæggelse efter den anden, og det ene eksempel efter det andet på underbetalt udenlandsk arbejdskraft.
Vi har tidligere hørt Venstres ordfører sige fra denne talerstol, at man skam gjorde, hvad man kunne, og at man krævede, hvad man skulle.
Ja, men hvad hjælper det, hvis det bare bliver ved ordene, og man ikke reelt mener noget med det og gør, hvad man kan, for at det også bliver håndhævet?
Det er metroen et rigtig godt eksempel på.
Femernforbindelsen er et eksempel på det modsatte, hvor vi rent faktisk ikke alene kræver det, som Danmark forlængst har forpligtet sig til at kræve, men også gør en aktiv indsats for, at det bliver håndhævet, altså at vi stiller nogle krav til, hvad det er, der skal leveres, og at der er en konsekvens, hvis det ikke leveres.
Vi tager det rigtig seriøst, og for os er det meget mere end bare ord.
Overenskomstmæssige løn- og arbejdsforhold på vores byggeprojekter er det eneste rigtige.
Det siger Socialdemokraterne højt og tydeligt, og det er regeringens politik.
Vi har lavet en stærk aftale med Enhedslisten om at styrke kravene og sikre, at de rent faktisk bliver overholdt, og i dag får den politik bred opbakning her i salen.
Mange tak for det.